J เตรียมเปิดคอมมูนิตี้มอลล์ 1 ส.ค. โชว์ยอดจองพื้นที่พุ่ง 95%
J เตรียมเปิดคอมมูนิตี้มอลล์ 1 ส.ค. โชว์ยอดจองพื้นที่พุ่ง 95% 
J เตรียมเปิดคอมมูนิตี้มอลล์ 1 ส.ค. โชว์ยอดจองพื้นที่พุ่ง 95%
30 ก.ค. 2563

นายสุพจน์ สิริกุลภัสสร์ ประธานเจ้าหน้าที่บริหาร บริษัท เจเอเอส แอสเซ็ท จำกัด (มหาชน) หรือ J เปิดเผยว่า บริษัทเตรียมเปิดตัวศูนย์การค้า แจสวิลเลจ อมตะ ชลบุรี : JAS Village Amata-Chonburi ในวันที่ 1 สิงหาคม 2563 นี้ เป็นแหล่งช็อปปิ้งที่รวบรวมร้านค้า ร้านอาหารมากมาย ตอบโจทย์ไลฟ์สไลต์ของชุมชนได้อย่างลงตัว นับเป็นการพัฒนาที่ดินทำเลนิคมอุตสาหกรรมอมตะซิตี้ จังหวัดชลบุรี ให้เป็นแลนด์มาร์คของการช็อปปิ้งสู่วิถี New Normal  โดยมีอัตราเช่าพื้นที่แล้ว (Occupancy rate) สูงถึงกว่า 95% จากพันธมิตรร้านค้าชั้นนำ
สำหรับรูปแบบของ JAS Village Amata-Chonburi ประกอบด้วย ศูนย์การค้าชุมชนชั้นเดียว เพื่อให้ผู้บริโภคเข้าถึงร้านค้าได้สะดวก และรวดเร็ว พร้อมด้วยที่จอดรถจำนวนมาก และการตกแต่งที่ทันสมัย ตอบโจทย์ในแง่ของการประหยัดเวลา และประหยัดการเดินทาง แบ่งเป็นโซนไลฟ์สไตล์ ที่ครบวงจรด้วยสินค้าแฟชั่น ความงาม สุขภาพ และบริการต่าง ๆ รวมทั้ง โซนอาหาร และโซนเทคโนโลยี โดยจับมือกับพันธมิตรชั้นนำในครั้งนี้ ได้แก่  ปั๊มน้ำมัน Caltex, ฟิตเนส 24 ชั่วโมง Fitness7, Urban FoodVille, Mini BIG C, KFC , ตลาด อ.ต.ก. , Mr.DIY, เจมาร์ท , ซิงเกอร์, เทเลวิซ และพันธมิตรร้านค้าอื่นๆ รองรับกำลังซื้อของผู้บริโภคในโซนภาคตะวันออก สอดคล้องกับนโยบาย EEC ที่มีการขยายการลงทุนอย่างต่อเนื่อง
ขณะที่สถานการณ์โควิด-19 น่าจะเป็นตัวเร่งพฤติกรรมผู้บริโภคให้เปลี่ยนแปลงไป โดยมองเทรนด์ศูนย์การค้าชุมชนได้อานิสงส์ เนื่องจากผู้บริโภคหันมาจับจ่ายใช้สอยในสินค้าที่จำเป็นต่อชีวิตประจำวันได้ง่าย เดินทางสะดวก อยู่ใกล้บ้าน ใกล้แหล่งชุมชน และมีร้านค้าคอยให้บริการอย่างครบครัน อีกทั้ง ด้วยคอนเซ็ปต์ศูนย์การค้าแบบเปิด หรือ โอเพ่นแอร์ ออกแบบมาให้เปิดรับกับลมธรรมชาติ ลดการแพร่ระบาดในช่วงสถานการณ์ที่ต้องเว้นระยะห่าง สนับสนุนภาพรวมกำลังซื้อในศูนย์การค้าของบริษัทฯ ยังมีการเติบโตที่ดี และเชื่อว่าจะเป็นเทรนด์ที่ตอบรับกับสังคมยุคใหม่ในอนาคต
“นี่คือจังหวะที่ดีในการขยายการลงทุน เพราะมองการเติบโตไม่ได้กระจุกตัวอยู่แค่กรุงเทพฯ แต่กระจายออกไปตามแหล่งชุมชนสำคัญรอบๆ ตามโครงสร้างพื้นฐานต่างๆ ที่มีการขยายการลงทุน โดยเฉพาะในพื้นที่ภาคตะวันออก เป็นแหล่งที่มีกำลังซื้อสูง ซึ่งบริษัทเล็งเห็นโอกาส จึงขยายคอมมูนิตี้มอลล์ JAS Village Amata-Chonburi ตามแผนที่วางไว้ เป็นศูนย์การค้าชุมชนแห่งที่ 4 ของบริษัทฯ และได้รับการตอบรับจากพันธมิตรร้านค้าเป็นอย่างมาก  เชื่อจะสร้างฐานการเติบโตของรายได้ในธุรกิจพื้นที่เช่าให้บริษัทฯ ได้อย่างแข็งแรง และเตรียมจัดใหญ่แกรนด์โอเพนนิ่งครบทุกร้านชั้นนำ ในช่วงต้นไตรมาส 4/63 นี้” นายสุพจน์ กล่าว
 
 